ET Euroopa Liidu Teataja L 159/1

KOMISJONI MÄÄRUS (EL) 2017/1016,

14. juuni 2017,

millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses teatavates toodetes või nende pinnal esinevate bensovindiflupüüri, kloorantraniliprooli, deltametriini, etofumesaadi, haloksüfopi, melon-maavitsa mosaiikviiruse isolaadi VC1, melon-maavitsa mosaiikviiruse isolaadi VX1, oksatiapiproliini, pentiopüraadi, püraklostrobiini, spirotetramaadi, päevalilleõli, metüültolklofossi ja trineksapaki jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 5 lõiget 1 ja artikli 14 lõike 1 punkti a,

ning arvestades järgmist:

(1) Bensovindiflupüüri, deltametriini, etofumesaadi, haloksüfopi, püraklostrobiini, metüültolklofossi ja trineksapaki jääkide piirnormid on sätestatud määruse (EÜ) nr 396/2005 II lisas. Kloorantraniliprooli, pentiopüraadi ja spirotetramaadi jääkide piirnormid on sätestatud kõnealuse määruse III lisa A osas. Melon-maavitsa mosaiikviiruse isolaadi VC1, melon-maavitsa mosaiikviiruse isolaadi VX1, oksatiapiproliini ja päevalilleõli jääkide piirnorme ei ole eraldi sätestatud ning neid aineid ei ole kantud kõnealuse määruse IV lisasse, seega kohaldatakse kõnealuse määruse artikli 18 lõike 1 punktis b sätestatud vaikeväärtust 0,01 mg/kg.

(2) Seoses kasutusloa andmisega toimeainet deltametriini sisaldava taimekaitsevahendi kasutamiseks varsselleri, salat-apteegitilli ja rabarbri puhul on esitatud määruse (EÜ) nr 396/2005 artikli 6 lõike 1 kohane taotlus muuta kehtivat jääkide piirnormi.

(3) Haloksüfopi kohta on selline taotlus esitatud juurpeterselli ja porrulaugu puhul. Pentiopüraadi kohta on selline taotlus esitatud aprikooside, virsikute, odra ja kaera puhul. Püraklostrobiini kohta on selline taotlus esitatud juurselleri, spinati, lehtpeedi, salatsiguri, ubade, kauntega ja kaunteta herneste, varsselleri ja salat-apteegitilli puhul. Spirotetramaadi kohta on selline taotlus esitatud granaatõunte, muu juur- ja mugulköögivilja ning juursiguri puhul. Metüültolklofossi kohta on selline taotlus esitatud kartuli puhul.

(4) Määruse (EÜ) nr 396/2005 artikli 6 lõigete 2 ja 4 alusel on esitatud taotlus bensovindiflupüüri kohta selle kasutamisel õunviljade, veiniviinamarjade, kartulite, troopilise juur- ja mugulköögivilja, maapirni, maavitsaliste, kõrvitsaliste, kaunviljade, linaseemnete, unimagunaseemnete, rapsiseemnete, sinepiseemnete, puuvillaseemnete, põldtudraseemnete, odra, maisi, kaera, rukki, nisu, ingveri ja kollajuure puhul ning mäletsejaliste maksas esinemise puhul; samuti trineksapaki kohta selle kasutamisel unimagunaseemnete puhul. Taotluse esitajate väitel põhjustab nende ainete lubatud kasutamine Põhja-Ameerikas ja Austraalias kõnealuste kultuuride puhul jääkide esinemist määruses (EÜ) nr 396/2005 sätestatud jääkide piirnorme ületaval tasemel, mistõttu on vaja suuremaid jääkide piirnorme, et hoida ära kaubandustõkete tekkimist nimetatud kultuuride importimisel.

(5) Euroopa Parlamendi ja nõukogu määruse (EÜ) nr 1107/2009 (2) artikli 53 kohaselt teavitas Ühendkuningriik 27. juunil 2016 komisjoni, et on liblikaliste ootamatu massilise leviku tõttu andnud loa lasta turule toimeainet kloorantraniliprooli sisaldav taimekaitsevahend, mida kasutatakse humala töötlemiseks. Niisuguse loa andmine osutus vajalikuks meetmeks, sest liblikaliste massilist levikut ei olnud võimalik ühelgi muul otstarbekal viisil tõhusalt ohjeldada. Määruse (EÜ) nr 396/2005 artikli 18 lõike 4 kohaselt on Ühendkuningriik loa andmisest teavitanud ka teisi liikmesriike, komisjoni ja toiduohutusametit, eesmärgiga sätestada ajutine jääkide piirnorm humala puhul.

(6) Määruse (EÜ) nr 396/2005 artikli 8 kohaselt hindasid kõnealuseid taotlusi asjaomased liikmesriigid ja hindamisaruanded edastati komisjonile.

(7) Euroopa Toiduohutusamet (edaspidi „toiduohutusamet“) hindas taotlusi ja hindamisaruandeid, uurides eelkõige tarbijatele ja, kui see on asjakohane, ka loomadele avalduvat ohtu, ning esitas põhjendatud arvamused jääkide kavandatud piirnormide kohta (3). Toiduohutusamet edastas kõnealused arvamused taotlejatele, komisjonile ja liikmesriikidele ning tegi need üldsusele kättesaadavaks.

(8) Toiduohutusamet jõudis oma põhjendatud arvamuses järeldusele, et bensovindiflupüüri kasutamise kohta mittesöödava koorega kõrvitsaliste puhul ei ole esitatud piisavalt andmeid, mille põhjal saaks kehtestada uued jääkide piirnormid. Seepärast tuleks asjaomased kehtivad jääkide piirnormid jätta muutmata.

(9) Seoses kloorantraniliprooli kasutamisega humala puhul tegi toiduohutusamet kõnealuse toote kohta riskijuhtidele kaalumiseks ettepaneku, mis hõlmas kolme eri jääkide piirnormi. Kuna oht tarbijatele puudub, tuleks kõnealuse toote puhul jäägi piirnormiks kehtestada määruse (EÜ) nr 396/2005 III lisas 10 mg/kg, mis on saadud jäägikatsete tulemuste jagamisel kolmega, võttes arvesse, et kasutuskordade arv ja kasutatav kogus oli neis liiga suur. See piirnorm tuleks kehtestada ajutiselt kuni 31. detsembrini 2020.

(10) Muude taotluste kohta tegi toiduohutusamet järelduse, et kõik andmenõuded on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 konkreetse tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuste ainetega kõigi selliseid aineid sisaldada võivate toiduainete tarbimisel ega ka asjaomaste toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(11) Etofumesaadi, melon-maavitsa mosaiikviiruse isolaadi VC1, melon-maavitsa mosaiikviiruse isolaadi VX1 ja oksatiapiproliini puhul esitas toiduohutusamet järeldused nende toimeainete pestitsiidina kasutamisega kaasneva riski hindamist käsitleva vastastikuse eksperdiarvamuse kohta (4).

(12) Toiduohutusamet soovitas kehtestada etofumesaadi jääkide piirnormid söögipeedi, suhkrupeedi juurte ja lehtpeedi puhul. Melon-maavitsa mosaiikviiruse isolaadi VC1 ja melon-maavitsa mosaiikviiruse isolaadi VX1 puhul soovitas toiduohutusamet lisada need ained määruse (EÜ) nr 396/2005 IV lisasse. Toiduohutusamet soovitas kehtestada oksatiapiproliini jääkide piirnormid lauaviinamarjade, kartuli, tomati, baklažaani, söödava koorega kõrvitsaliste, meloni, aedsalati ja viinapuulehtede puhul. Kooskõlas olemasolevate liidu suunistega jääkide piirnormide ekstrapoleerimise kohta on asjakohane kehtestada veiniviinamarjade puhul sama jääkide piirnorm mis lauaviinamarjade puhul.

(13) Komisjon pidas sobivate määramispiiride küsimuses nõu Euroopa Liidu referentlaboritega. Laborid tegid oksatiapiproliini suhtes järelduse, et seoses tehnika arenguga on teatavate kaupade puhul vaja kehtestada konkreetsed määramispiirid.

(14) Päevalilleõli on komisjoni rakendusmääruse (EL) 2016/1978 (5) kohaselt heaks kiidetud põhiainena. Komisjon leiab, et selle aine lisamine määruse (EÜ) nr 396/2005 IV lisasse on asjakohane.

(15) Toiduohutusameti põhjendatud arvamuste ja järelduste põhjal ning võttes arvesse asjakohaseid tegureid käsitletava küsimuse kohta, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(16) Seepärast tuleks määrust (EÜ) nr 396/2005 vastavalt muuta.

(17) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II, III ja IV lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 14. juuni 2017 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Parlamendi ja nõukogu 21. oktoobri 2009. aasta määrus (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT L 309, 24.11.2009, lk 1).

(3) Euroopa Toiduohutusameti teaduslike aruannetega saab tutvuda aadressil: http://www.efsa.europa.eu:

„Reasoned opinion on the setting of import tolerances for benzovindiflupyr in various plant and animal origin commodities“ („Põhjendatud arvamus bensovindiflupüüri jääkide piirnormide kehtestamise kohta taimse ja loomse päritoluga toodete impordi jaoks“), EFSA Journal 2016; 14(12): 4644 [30 lk].

„Reasoned opinion on the modification of the existing maximum residue level for chlorantraniliprole in hops“ („Põhjendatud arvamus kloorantraniliprooli jääkide ajutise piirnormi kehtestamise kohta humala puhul“), EFSA Journal 2016; 14(11): 4638 [16 lk].

„Reasoned opinion on the modification of the existing maximum residue levels for deltamethrin in celery, Florence fennel and rhubarb“ („Põhjendatud arvamus deltametriini jääkide kehtivate piirnormide muutmise kohta varsselleri, salat-apteegitilli ja rabarbri puhul“), EFSA Journal 2017; 15(1): 4683 [24 lk].

„Reasoned opinion on the modification of MRLs for haloxyfop-P in parsley root and leek“ („Põhjendatud arvamus haloksüfop-P jääkide piirnormide muutmise kohta juurpeterselli ja porrulaugu puhul“), EFSA Journal 2016; 14(10): 4608 [13 lk].

„Reasoned opinion on the modification of the existing maximum residue levels for penthiopyrad in stone fruits and cereals“ („Põhjendatud arvamus pentiopüraadi jääkide kehtivate piirnormide muutmise kohta luuviljade ja teravilja puhul“), EFSA Journal 2016; 14(12): 4648 [19 lk].

„Reasoned opinion on the modification of the existing maximum residue levels for pyraclostrobin in various crops“ („Põhjendatud arvamus püraklostrobiini jääkide kehtivate piirnormide muutmise kohta eri kultuuride puhul“), EFSA Journal 2017; 15(1): 4686 [22 lk].

„Reasoned opinion on the modification of the existing maximum residue level for tolclofos-methyl in potatoes“ („Põhjendatud arvamus metüültolklofossi jääkide kehtivate piirnormide muutmise kohta kartuli puhul“), EFSA Journal 2017; 15(2): 4730 [25 lk].

„Reasoned opinion on the setting of import tolerance for trinexapac in poppy seed“ („Põhjendatud arvamus trineksapaki jääkide piirnormi kehtestamise kohta unimagunaseemnete impordi jaoks“), EFSA Journal 2016; 14(11): 4636 [15 lk].

„Reasoned opinion on the setting of maximum residue levels for spirotetramat in pomegranates and various vegetables“ („Põhjendatud arvamus spirotetramaadi jääkide piirnormi kehtestamise kohta granaatõunte ja mitmesuguse köögivilja puhul“), EFSA Journal 2017; 15(1): 4684. [22 lk].

(4) „Conclusion on the peer review of the pesticide risk assessment of the active substance ethofumesate“ („Järeldused toimeaine etofumesaadi pestitsiidina kasutamise riskihindamist käsitleva vastastikuse eksperdiarvamuse kohta“), EFSA Journal 2016; 14(1): 4374 [141 lk].

„Conclusion on the peer review of the pesticide risk assessment of the active substance Mild Pepino mosaic virus isolate VC1“ („Järeldused toimeaine melon-maavitsa mosaiikviiruse isolaadi VC1 pestitsiidina kasutamise riskihindamist käsitleva vastastikuse eksperdiarvamuse kohta“), EFSA Journal 2016; 14(12): 4651 [23 lk].

„Conclusion on the peer review of the pesticide risk assessment of the active substance Mild Pepino mosaic virus isolate VX1“ („Järeldused toimeaine melon-maavitsa mosaiikviiruse isolaadi VX1 pestitsiidina kasutamise riskihindamist käsitleva vastastikuse eksperdiarvamuse kohta“), EFSA Journal 2016; 14(12): 4650 [22 lk].

„Conclusion on the peer review of the pesticide risk assessment of the active substance oxathiapiprolin“ („Järeldused toimeaine oksatiapiproliini pestitsiidina kasutamise riskihindamist käsitleva vastastikuse eksperdiarvamuse kohta“), EFSA Journal 2016; 14(7): 4504 [89 lk].

(5) Komisjoni 11. novembri 2016. aasta rakendusmäärus (EL) 2016/1978, millega kiidetakse heaks põhiaine päevalilleõli kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (ELT L 305, 12.11.2016, lk 23).